
MELANIE MILBURNE

En uke i paradis

Oversatt av Monica Eikenes

Miniserie: Bryllup med det lille ekstra


De er steinrike, kyniske og verden ligger for deres føtter – helt til følelsene kommer i veien. Dette er del en i den hete miniserien Bryllup med det lille ekstra.

 

Melanie Milburne leste sin første Harlequin-roman som syttenåring, samtidig som hun studerte til avsluttende eksamen. Etter å ha fullført lærerutdannelsen, bestemte hun seg for å skrive en roman, og med det var karrieren som romantikkforfatter i gang. Melanie er ambassadør for Australian Childhood Foundation, og hun er en ivrig trener og hundeelsker. Hun liker å gå lange turer i den tasmanske villmarken. I 2015 vant Melanie HOLT-prisen, en prestisjefylt utmerkelse som hedrer fremragende litterære talenter.


Til Polly,

min nydelige miniatyrpuddel

som nylig vandret over Regnbuebroen.

 

Du var en helt enestående hund.

Alltid lydig, alltid skjønn og kjærlig, en fantastisk mor til Lily og kjærlig bestemor til avdøde Gonzo. Og en spesielt herlig bestemor til menneskebarnebarna dine!

 

Jeg skrev over nitti bøker med deg liggende i sengen din ved siden av skrivebordet mitt.

Du er dypt savnet.


1

Da Ruby Pennington kjørte opp den lange oppkjørselen til Rothwell Park, flakset sommerfuglene rundt i magen. Å komme «hjem» til den storslåtte eiendommen på heiene i Yorkshire lokket alltid frem et virvar av følelser. Og særlig når hun visste at Lucas Rothwell var til stede. Og selv om hun gjerne skulle ha tatt igjen det tapte med bestemoren i løpet av helgen, var det Lucas hun virkelig måtte snakke med.

Tykke, opprevne skyer drev over himmelen, og solen tittet nå og da frem mellom dem, som om den prøvde å bestemme seg for om den skulle gi seg for dagen. I det fjerne drev regn inn fra heiene, og vinden plystret og ulte som en sirene som kunngjorde den forestående undergangen.

Ruby stoppet bilen nær de gamle stallene og skrudde av motoren.

Ikke vær nervøs. Ikke vær nervøs. Ikke vær nervøs.

Den indre peptalken fungerte dårlig. Sommerfuglene i magen hadde blitt forvandlet til flaggermus. Hundrevis av flaggermus som flagret ustyrlig rundt. Det var umulig å ikke bli litt skvetten når hun var nær Lucas Rothwell. Hvor lenge var det siden hun sist så ham ansikt til ansikt? Flere år. Hun dro sjelden hjem med mindre hun visste at han ikke var der.

Men denne gangen var det annerledes.

Hun måtte treffe ham.

Idet Ruby steg ut av bilen, pisket den bitende vinden håret mot ansiktet hennes, og nåler av is stakk mot huden. Heldigvis var det ville og lunefulle været i Yorkshire nøyaktig det den amerikanske kjendisklienten ønsket seg til bryllupet sitt. Det ville bli det mest høyprofilerte bryllupet Ruby hadde påtatt seg til nå, og hun skyldte bestevenninnene og forretningspartnerne, Harper og Aerin, å sikre seg dette lokalet. Firmaet deres, Happy Ever After Weddings, gjorde det svært bra, men dette bryllupet kunne heve profilen deres mer enn de kunne ha drømt om da de først skriblet ned en forretningsplan på baksiden av en serviett i favorittkaffebaren deres.

Ruby skjøv bort håret og gikk mot den imponerende hovedinngangen til slottet. Den flere hundre år gamle eiendommen var en spektakulær ramme for et eventyrbryllup. Slottet, som var i gotisk stil og hadde flere tårn og storslagne fløyer, kunne huse utallige gjester, og kjøkkenet i industriell størrelse var perfekt for å lage mat til et stort antall mennesker.

Lyktes hun med dette kjendisbryllupet, ville hun kunne bevise at hun hadde det som måtte til for å heve seg over den vanskelige starten der hun ikke ble sett på som noe mer enn det uønskede barnet til en rusmisbruker. Ruby tillot seg ikke å tenke på å mislykkes når hun først satte seg fore å gjøre noe. Å mislykkes hadde vært det moren hadde gjort, og Ruby var fast bestemt på ikke å følge i hennes fotspor. Dessuten stolte vennene og forretningspartnerne på henne.

Og når folk stolte på henne, leverte hun.

Før Ruby rakk å sette nøkkelen i låsen, åpnet døren seg noen centimeter.

«Ruby, jenta mi. Hva gjør du her?» Bestemorens sjokkerte ansikt var ikke helt den velkomsten Ruby hadde ventet seg. Det hadde gått flere måneder siden forrige gang hun var på Rothwell Park. Og selv om bestemoren ikke var av den overstrømmende kjærlige typen, kunne hun vel klare å mane frem bare bitte litt entusiasme?

«Jeg fortalte deg for flere uker siden at jeg kom til langhelgen.»

Bestemoren kastet et nervøst blikk over skulderen, før hun snudde seg og – fremdeles med døren på gløtt – hvisket: «Det passer ikke så godt akkurat nå. Herren er her, og han vil ikke ha besøk.»

Ruby himlet mentalt med øynene over bestemorens gammeldagse vane med å referere til Lucas Rothwell som «herren». Bestemoren hadde åpenbart fulgt med på for mange kostymedramaer. Og det at Lucas var der – det var hovedgrunnen til at Ruby hadde tatt turen dit. For noen uker siden hadde bestemoren nevnt at han planla å tilbringe denne helgen i Yorkshire, etter å ha pendlet mellom Hellas og Italia i flere måneder på grunn av jobben. Ruby ville ikke ha reist helt fra London hvis han ikke hadde vært hjemme.

«Hvorfor ikke? Har han besøk av en av supermodellkjærestene sine?»

Det ville ikke ha vært første gang Ruby kom over Lucas mens han underholdt en av de glamorøse partnerne sine. Gjennom hele oppveksten hadde hun måttet late som om hun ikke fikk med seg det slående vakre utseendet hans og de beundrende blikkene han fikk fra elskerinnene sine. Hun hadde latt som hun ikke ble sjalu over at han aldri så på henne på samme måte som han så på de vakre kvinnene. Men Ruby, den hjemløse jenta som hadde kommet for å bo sammen med bestemoren, som jobbet som hushjelpen deres, etter at moren hennes hadde havnet i fengsel, hadde nærmest vært usynlig for ham.

Bestemoren knep leppene sammen, men hun holdt fortsatt døren halvlukket. «Han er alene, men …»

«Flott, for han er den jeg virkelig må snakke med.» Ruby smilte, åpnet døren litt mer og bøyde seg for å kysse bestemoren lett på kinnet. «Ikke det at det ikke alltid er godt å se deg», la hun til.

«Husj med deg, jente.»

Lettere oppgitt dyttet bestemoren Ruby bort, men det var ingenting ondsinnet i det. Etter sin egen tøffe oppvekst hadde bestemoren vansker med å vise kjærlighet, og selv om Ruby hadde lengtet etter flere klemmer og mer varme i oppveksten, følte hun seg likevel ikke mindre elsket. Bestemoren hadde tatt henne til seg og oppfostret henne, og for det ville hun alltid være takknemlig. Rothwell Park hadde vært det første stabile hjemmet hun hadde fått oppleve. Slottet og markene rundt det hadde gitt henne trygghet og ly, og hadde vært den rake motsetningen til kaoset med å flytte fra den ene loppebefengte sengeplassen til den andre mens moren prøvde å stikke av fra gjelden sin.

Ruby gikk forbi henne for å komme seg inn i slottet, og bestemoren lukket døren bak henne. Ansiktsuttrykket hennes var fortsatt plaget. «Jeg skulle ikke ha nevnt at han ville være hjemme denne helgen.»

Bestemorens hvisking lød faretruende i den store entréen og fikk de fine hårene i Rubys nakke til å reise seg.

«Han ba meg uttrykkelig om å holde alle gjester ute.»

«Jeg er vel ikke akkurat en gjest.»

Bestemoren vred nervøst på hendene, og øynene gled bort mot den storslagne trappen, som om hun forventet å se at Lucas kom gående ned den for å gi henne sparken for ikke å ha adlydt ordrene hans.

«Du kan ikke bli her. Han vil aldri tillate det.»

Ruby skar en nedlatende grimase. «Ikke vær så dramatisk, Besta. Selvfølgelig vil han tillate det. Dette var hjemmet mitt i mange år. Dessuten har jeg en viktig sak jeg vil diskutere med ham. Hvor er han?»

Bestemoren svelget. «I biblioteket. Jeg skulle akkurat til å servere denne teen til ham. Men …»

«Jeg kan gjøre det for deg.»

Hvorfor Lucas ikke kunne hente sin egen te, var noe det ikke var verdt å diskutere med bestemoren. Beatrice Pennington var en hushjelp av den gamle skolen. Skillet mellom herskap og tjenere hadde aldri blitt brutt så lenge Ruby hadde bodd sammen med bestemoren sin.

Lucas’ foreldre, Claudia og Lionel, hadde iblant invitert henne og bestemoren til å feire jul og andre høytider sammen med dem, men Beatrice hadde vært fast bestemt på å holde skillet mellom arbeidsgiver og arbeidstaker intakt. Ruby hadde gjort et stille opprør ved å finne seg et godt gjemt skjulested, og fra det hadde hun fulgt med på de ekstravagante og ofte høylytte middagsselskapene Claudia og Lionel arrangerte. Familien Rothwell hadde levd i en helt annen verden enn den hun hadde blitt født inn i. Hun hadde latt seg fascinere av den glamorøse, spennende og overdådige livsstilen deres.

Ruby kunne ikke unngå å legge merke til at bestemoren krympet seg mens hun gjorde klart brettet med te. «Har du skadet armen din?» spurte hun. «La meg se på den.»

«Det er ingenting.»

Ruby tok kannen ut av bestemorens hånd og satte den tilbake på benken. Hun snudde bestemorens håndledd, og fikk se det hissige, røde omrisset av et ferskt brannsår. Huden var full av blemmer, og de rødlilla kantene antydet at såret kunne være infisert. «Besta, det må renses. Det ser ut som det holder på å bli …»

Bestemoren rev håndleddet ut av Rubys grep. «Ikke noe å bry seg med, jente. Jeg har opplevd verre ting i livet.»

«Kanskje det, men du er eldre nå, og sårinfeksjoner kan fort bli veldig stygge. Du trenger kanskje en hudtransplantasjon. Jeg kan kjøre deg til legen etter at jeg har snakket med …»

«Jeg trenger ingen lege», sa bestemoren besluttsomt. «Nå må herren få denne teen før den blir kald.»

Ruby ristet frustrert på hodet før hun så på tebrettet. «Å, nam, parkin-kake. Det har jeg ikke spist på mange måneder.» Hun strakte seg etter en ekstra kopp og asjett, og satte dem ved siden av de andre på brettet.

Bestemoren så forskrekket ut. «Hva gjør du?»

«Jeg skal drikke ettermiddagste med Lucas.»

«Du sørger for at jeg får sparken, det er det du gjør.» Bestemorens tonefall var olmt, og dype, bekymrede furer preget ansiktet hennes.

Ruby løftet opp brettet. «Du burde virkelig vurdere å pensjonere deg. Dette huset er for stort for deg nå, og du blir ikke noe yngre.»

«Jeg pensjonerer meg når jeg er klar for det, og ikke et øyeblikk før.»

Ruby visste bedre enn å krangle med bestemoren når hun var i det obsternasige lunet. Men det var en annen sak hun måtte ta opp med Lucas Rothwell – det at bestemoren skulle pensjonere seg.

«Jeg hjelper deg med middagen etter at jeg har snakket med Lucas.»

*

Biblioteket var i hovedetasjen, langt unna kjøkkenet, noe som bare forsterket Rubys bekymring for bestemorens stigende alder og skjørhet. De harde Yorkshire-vintrene måtte være tøffe for bestemoren og de verkende leddene hennes. Hvor lenge forventet Lucas Rothwell at bestemoren skulle stå til tjeneste for ham? Selv om han tilbrakte mindre tid på Rothwell Park enn han hadde gjort før, var det latterlig å forvente at en kvinne som nærmet seg åtti skulle være den eneste hushjelpen i hele bygningen.

Det var tydelig at slottet ikke ble rengjort på samme måte som det hadde blitt før. Hybelkaniner virvlet rundt i korridorene, og spindelvev hang fra både vegglampene og lysekronene. Det ga slottet en spøkelsesaktig atmosfære, noe som var mildt sagt skremmende. Lucas måtte vel ha råd til å ansette en større stab som kunne passe på hele dette slottet. De hadde tre gartnere, for svarte. Han hadde tjent en formue som landskapsarkitekt, og jobbet med svære prosjekter over hele Europa. Hvorfor ikke ha tre hushjelper?

Det var en serviceheis til de øverste etasjene i slottet, men de hadde ingenting å hjelpe seg med gjennom de lange korridorene og galleriene i alle de romslige fløyene. Biblioteket var en egen fløy helt for seg selv, med utsikt over de bølgende heiene i det fjerne, delt opp med steinmurer og hekker. Døren var lukket, så Ruby satte brettet på et lite bord like ved og banket lett på døren med de bøyde knokene.

«Kom inn.»

Lyden av Lucas Rothwells dype stemme sendte en lett kribling over Rubys armer og fikk sommerfuglene i magen til å flakse igjen. Han kunne til tider være skremmende, men hun var ikke lenger en nervøs ungjente. Hun var en stolt og vellykket forretningskvinne, og hun hadde et viktig forretningsforslag å diskutere med ham. Hun ville ikke være sjenert nå. Hun ville være kort og forretningsmessig.

Med en bestemt mine trykket Ruby ned dørhåndtaket, før hun løftet med seg brettet og skjøv døren enda mer opp for å komme seg inn på biblioteket. Men noe hindret henne i å gå lenger. Rommet – som på en god dag var mørkt, med alt det mørke treverket og hyller som var fylt opp med verdifulle, gamle bøker – var innhyllet i en mørk, spøkelsesaktig skygge.

Lucas satt med ryggen til henne i en av de to ørelappstolene, plassert foran de høye, smale vinduene mellom bokhyllene fra gulv til tak. Himmelen utenfor hadde blitt enda mer overskyet etter at hun kom – den var nå i en mørkegrå nyanse – og dråper av regn slo inn mot vinduene.

«Hvem er det?» Lucas’ stemme ble skarpere, og han reiste seg opp av stolen og snudde seg mot der Ruby sto i døråpningen.

Han var kledd i en svart, høyhalset genser og en svart bukse som fikk ham til å virke enda høyere enn de imponerende ett hundre og nitti centimeterne. Og han hadde pilotsolbriller på seg, noe som var like effektivt som et Hold avstand-skilt. Han bøyde hodet, og neseborene bevret lett, som en ulv som prøvde å fange opp en ny lukt. Hennes lukt.

Tanken sendte en ny kribling over huden og fikk rødmen til å blusse opp i kinnene. Hadde hun bare ikke hatt så lett for å rødme når hun var nær ham. Hva var det med Lucas Rothwell som fikk henne til å føle seg som en keitete tenåring i stedet for som en voksen kvinne?

Den Pinlige Hendelsen – Ruby brukte alltid store forbokstaver når hun tenkte på den – da hun var seksten, var bare en del av forklaringen. Mer enn bare en del, om hun skulle være ærlig. Hver gang hun var nær ham – noe som heldigvis ikke var så ofte – kunne hun ikke la være å tenke på den gangen hun snek seg inn på en av Rothwell-festene og prøvde seg på ham, som en klønete og beruset ungjente. Og den bryske og brutale avvisningen hans, som hadde gitt gjenlyd i ørene hennes i flere timer etterpå.

Elleve år hadde gått siden den ubehagelige kvelden, men i bevisstheten hennes var den fortsatt fersk. Men hun ville ikke la det komme i veien for at hun skulle nå målet sitt. Harper og Aerin stolte på at hun ville sikre seg Rothwell Park som bryllupslokale for Delphine Rainbird, en berømt amerikansk skuespiller som skulle gifte seg med livvakten sin, Miguel Morales. Eksponeringen fra bryllupet deres ville bli helt fantastisk, sammen med det beløpet Delphine var villig til å betale for å få eventyrbryllupet hun drømte om i et slott på de forblåste heiene i Yorkshire.

«Hvis du skrur på et lys eller tar av deg solbrillene vil du se at det er meg.» Ruby bar brettet bort til bordet ved siden av ørelappstolen han nettopp hadde reist seg opp av. «Hvorfor har du dem på innendørs? Det er ikke akkurat blendende solskinn som kommer inn gjennom vinduene.»

Det ble stille et øyeblikk før han i et hult tonefall svarte: «Hodepine.»

«Å, beklager. Jeg skal prøve å ikke lage for mye bråk.» Hun satte brettet fra seg og begynte å skjenke te i de to koppene.

«Hva gjør du?» I stemmen hans hørte hun en undertone av irritasjon, og leppene var knepet sammen i en stram linje. Han ble stående i en stiv og vaktsom stilling som var mer enn bare litt skremmende. Men Ruby ville ikke kaste bort denne muligheten til å være alene med ham og legge frem forslaget sitt.

«Jeg vil drikke ettermiddagste med deg. Du klarer uansett ikke å spise opp all den parkin-kaken alene.»

«Ta det bort. Alt sammen. Og lukk døren etter deg når du går igjen.» Han snudde ryggen mot henne og ble stående og stirre ut gjennom det regnduggete vinduet, med hendene skjøvet dypt ned i lommene.

Ruby sukket dypt. «Altså, jeg vet at hodepine kan gjøre selv de mest tålmodige av oss litt irritable, men jeg har kjørt langt og jeg vil gjerne snakke med deg om noe. Noe viktig.»

«Det passer ikke så godt akkurat nå.»

«Når vil det passe, da?»

En ny og tung stillhet oppsto. De gamle bokhyllene laget en knirkende lyd, og ulingen utenfor pisket opp noen forvillede blader fra bakken og sendte dem virvlende forbi vinduet.

Til slutt slapp Lucas ut et langt og tungt sukk, og han løftet hendene ut av bukselommen for å dra dem gjennom det tykke, svarte håret.

«Handler dette om bestemoren din?»

Tonefallet hans endret seg, og den skarpe undertonen ble noe mykere. Han fortsatte å stå med ryggen mot henne, og de brede skuldrene og den sterke ryggraden som gikk over i de stramme hoftene tente en gnist av kvinnelig bevissthet i henne. En bevissthet hun ikke hadde lyst til å erkjenne, ikke engang overfor seg selv. Menn som Lucas Rothwell var i en helt annen liga enn henne. Han gikk bare ut med supermodeller – ikke ordinære, velkjente nabojenter med fregner og kvisearr.

«Delvis, ja.» Ruby tenkte at å diskutere bestemoren ville i det minste være en god innfallsport før hun la frem forretningsforslaget sitt.

Lucas snudde seg bort fra vinduet og strakte den ene hånden frem mot stolryggen på ørelappstolen, før han sank ned i den. Han strakte de lange bena ut foran seg, og krysset dem ved anklene. Han satt tilbakelent og avslappet, men hun merket at han var anspent. Var det på grunn av hodepinen? Hun kunne ikke huske at han noensinne hadde vært syk. Var det spenningshodepine eller et ordentlig migreneanfall? Hun hadde hørt at migrener kunne gjøre skarpt lys uutholdelig for dem som led av det, og at det ofte skapte synsforstyrrelser. Ikke rart han brukte solbriller innendørs.

«Du kan skjenke teen.» Han nikket i retning av tebrettet.

Hadde det ikke vært for hodepinen, ville Ruby ha insistert på at han måtte si vær så snill. Selv om Lucas både kunne være stillfaren og kort, var han vanligvis ikke direkte frekk. Vel, med mindre hun var full og bønnfalt ham om å kysse henne. Stønn. Hvorfor kunne hun ikke skyve det minnet ut av hukommelsen for godt? I det ene tilfellet hadde han vært brutalt uforskammet. Og fra den dagen av hadde tenåringsforelskelsen hennes blitt forvandlet til ren avsky.

Hun hadde unngått ham i flere måneder etter det, og gått ut av rom når hun så at han var i det eller gått lange og strevsomme omveier over heiene hvis hun fikk øye på ham utendørs. Da hun fylte atten, hadde hun flyttet til London for å finne seg en jobb, og bare kommet tilbake for å besøke bestemoren to eller tre ganger i året. De fleste gangene hun så Lucas nå for tiden, var han i et ukeblad og hadde armen rundt enda en slående vakker kvinne. Den vellykkede landskapsarkitektkarrieren hans sørget for at han fikk reise jorden rundt for de velstående klientene sine. Han var bare hjemme på Rothwell Park av og til, noe som innebar at hun måtte få mest mulig ut av tiden sammen med ham.

Ruby helte te opp i to kopper. «Du liker den fortsatt svart, uten sukker?»

«Ja.»

Hun rakte ham koppen, men fingrene hans fomlet med asjetten, og det fikk litt av teen til å skvulpe ut av koppen. Han bannet lavt før han la hånden over koppen for å støtte den.

«Unnskyld. Ble du brent?» spurte han.

Ruby tok med seg sin kopp te og satte seg i den andre ørelappstolen. «Nei, men apropos brannskader … Har du sett brannsåret på håndleddet til bestemoren min?»

Selv om han fortsatt hadde pilotsolbrillene på seg, kunne hun se at en rynke formet seg i pannen hans. «Nei. Er det stygt?»

«Jeg syns hun bør få en lege til å se ordentlig på det. Jeg er bekymret for at hun kan trenge en hudtransplantasjon. Men du vet hvordan hun er når det gjelder å gå til legen.»

«Ja, jeg vet», sa Lucas, og bekymringsrynken som var synlig over sølvinnfatningen på solbrillene, ble dypere.

«Du kan se litt på det selv. Kanskje hun hører mer på deg enn på meg.»

Et drag av engstelse gled over ansiktet hans. «Jeg har ingen erfaring med brannskader, men det er et førstehjelpsskrin på badet i hovedetasjen. Bare ta det du trenger.»

«Tusen takk. Jeg skal se hva jeg får til.» Ruby så på den fristende parkin-kaken på brettet mellom dem, og magen hennes knurret høylytt. «Vil du ha et stykke av bestemors parkin?»

«Nei, ellers takk. Men bare forsyn deg, du.»

Ruby tok et stykke av den myke, fyldige kaken med mørk sirup, brunt sukker og ingefær og la den på en asjett. Men med ett gjorde det å spise foran ham henne brydd, spesielt siden han ikke skulle ha noe, så hun skjøv asjetten til side.

Han rynket pannen igjen. «Hva er galt?»

«Jeg sparer den til senere.»

Han sukket utålmodig og satte koppen sin på bordet igjen. «Ikke vær latterlig. Spis. Er det ikke yndlingskaken din?»

«Jo, og det er derfor jeg ikke bør spise den. Jeg klarer neppe å slutte etter bare ett stykke.»

Den ene munnviken hans løftet seg i et overbærende halvsmil. Det gjorde ansiktet hans flere år yngre og fikk ham til å se mindre olm og skremmende ut. «Jeg trodde du hadde lært din lekse om det å overdrive?»

Det var en hånende undertone i stemmen hans som fikk henne til å krympe seg i stolen. Ruby kjente at en hissig rødme spredte seg over ansiktet, og hun begravde ansiktet i tekoppen og tok en slurk eller to før hun skiftet tema.

«Jeg vil be deg om en tjeneste.»

Hun satte koppen og asjetten på bordet, og ble irritert over at hun ikke klarte å kontrollere den svake klirringen fra serviset. Det avslørte nervene hennes, som om hun fremdeles var den keitete skolejenta som så på ham med stjerner i øynene.

«Jeg har en kjendisklient som vil gifte seg i Yorkshire, og …»

«Nei.» Det korte avslaget skar seg gjennom luften som et pistolskudd.

«Men du har ikke latt meg snakke ferdig …»

Lucas satte koppen på bordet, reiste seg og gikk bort for å stille seg foran vinduene, med ryggen vendt mot henne igjen. «Det kommer ikke på tale.»

Det avvisende tonefallet hans fikk sinnet til å blusse opp i henne. Hun måtte få ham til å gå med på forslaget hennes. Så mye var avhengig av at hun klarte å sikre seg Rothwell Park som bryllupslokale. Forretningspartnerne hennes stolte på at hun klarte å skaffe dette stedet til klienten deres. Hun kunne ikke svikte dem. Harper og Aerin var familien hennes nå. Å mislykkes var ikke et alternativ. Å mislykkes var det moren hennes gjorde, ikke hun. Ruby satte seg mål og nådde dem. Uten unntak.

«Hvorfor ikke?»

Lucas lo kjølig. «Bortsett fra fordi jeg hater bryllup, mener du?»

Ruby sukket tungt. «Ikke alle bryllup er som dine foreldres. Jeg mener, det er ikke mange par som gifter seg og skiller seg fra hverandre tre ganger.»

Han snudde seg for å se på henne, med besluttsomheten skåret inn i de skarpe trekkene. «Du kaster bort tiden her, Ruby. Jeg kommer ikke til å ombestemme meg.»

Og hun som hadde trodd at bestemoren var sta.

«Men Rothwell er det perfekte stedet for et bryllup. Det er så mye plass her, og det enorme kjøkkenet er en drøm å jobbe på. Venninnen min, Harper, har så lyst til å fotografere bryllupet her. Den gotiske stilen appellerer virkelig til henne. Husker du at du møtte henne en gang, da hun kom for å besøke meg her? Vi møttes i fosterhjemmet. Og bryllupsplanleggeren Aerin vil organisere alt, så du slipper å gjøre noe som helst. Hun er virkelig en perfeksjonist – ingenting vil bli overlatt til tilfeldighetene. Du trenger ikke engang å være her. Jeg får cateringteamet til å komme om noen dager for å gjøre alt klart. Vær så snill, Lucas, kan du ikke i det minste tenke over det før du sier …»

«Nei.»

Ruby spratt opp av stolen, og veltet med det nesten tebrettet over ende. Hun stilte seg foran ham med nevene knyttet, og raseriet rant gjennom årene. Hun kunne ikke la ham komme i veien for målet hennes. Hun kunne ikke la ham stikke kjepper i hjulene for de nøye gjennomtenkte planene hun hadde lagt. Hun kunne ikke la ham tvinge henne til å bryte løftene hun hadde gitt både venninnene og kjendisklienten deres. Bryllupet måtte holdes her.

«Nå er du veldig urettferdig. Dette bryllupet er det største vi noensinne har gjort, og det vil heve profilen vår noe enormt. Vi hadde fått plass til alle gjestene her på slottet – noen av dem veldig viktige mennesker. Forstår du hvor mye vi kan tjene på dette? Det er som en drøm som går i oppfyllelse for …»

Lucas snudde seg tilbake mot de dystre, grå skyene utenfor vinduet. «Gå, er du snill.»

«Nei. Jeg vil pokker meg ikke gå.»

Før hun rakk å tenke seg om, hadde Ruby lagt den ene hånden på armen hans for å tvinge ham til å se på henne. Han skvatt, som om hun hadde lagt en strømførende ledning på ham. En intens kribling gled gjennom hennes egen arm, og hun var smertefullt bevisst på de sterke, maskuline musklene under fingrene hennes.

Hun kunne ikke huske at hun hadde tatt på ham etter den grusomme kvelden da hun var seksten. Men den elektriske gnisten var akkurat den samme. En rar og brusende energi som sendte små pulsslag gjennom nettverket av nerveceller i kroppen. Hun sto så nær den høyreiste skikkelsen at hjertet hennes satte i en vill og ujevn rytme. Undertonen av sitrus og tre i etterbarberingsvannet hans sløvet sansene hennes. Selv om det var tydelig at han ikke hadde barbert seg på minst en uke, og de mørke og tykke skjeggstubbene som dekket den sterke kjeven og vokste rundt de velformede leppene, fikk ham til å se litt ustelt ut.

Hjelp! Hvorfor hadde hun sett på munnen hans? 

Overleppen var noe tynnere enn underleppen, og de mørkerøde kantene rundt dem var så veldefinerte at de kunne ha vært skåret ut av Michelangelo selv. Det var en munn som hadde vært inspirasjonen til så mange tenåringsfantasier. Og alle de årene senere lurte Ruby fremdeles på hvordan de faste leppene ville føles mot hennes. Harde og insisterende? Myke og sensuelle? Eller en uimotståelig mellomting?

Lucas la den brede hånden sin over hennes og fjernet den likegyldig. «Tror du virkelig den taktikken vil fungere?»

Stemmen hans sydet av forakt, og en ny bølge av hete strømmet inn i kinnene hennes.

Ruby stirret opp på ham, men det eneste hun kunne se, var sitt eget rasende speilbilde i pilotbrillene hans. «For det første går jeg ingen steder før du går med på å høre på det jeg har å si. Og for det andre kan jeg ikke la bestemoren min slite her helt alene, med et brannsår på håndleddet. Hvorfor har du ikke ansatt en hushjelp til? Dette stedet er tydeligvis for mye for henne akkurat nå.»

«Hun insisterer på at hun ikke vil pensjonere seg.»

«Men ser du ikke hvor neglisjert dette stedet er for tiden? Det er spindelvev overalt.»

Leppene hans smalnet til en tynn strek. «Nei, jeg ser ikke det.»

Noe med det nedslåtte tonefallet hans fikk Ruby til å rynke pannen. «Men det er dusinvis av dem. Bare se på den over vinduet der, og på lyset der. Man må jo være blind for ikke å se dem.»

Han smilte bittert. «Og nettopp det er poenget mitt – jeg er blind.»

